

**Αγαπητοί Συνάδελφοι, Συναδέλφισσες και Μέλη των Ορφανικών Οικογενειών της ΕΑΑΑ,**

**Αποφοίτησα από τη ΣΤΥΑ το 1982 με την ειδικότητα του Ελεγκτή Αναχαίτισης. Γνωρίζω Αγγλικά και είμαι πτυχιούχος της Σχολής Διοίκησης και Οικονομίας του Ανώτατου Τεχνολογικού Εκπαιδευτικού Ιδρύματος Λάρισας καθώς και Μεταπτυχιακού Διπλώματος του Τμήματος Διεθνών και Ευρωπαϊκών σπουδών του Πανεπιστήμιου Μακεδονίας. Υπηρέτησα, ως πρόεδρος, της ΕΑΑΑ/Παράρτημα Λάρισας από το 2012 έως το 2018.**

**Με αίσθημα ευθύνης και σεβασμού αποφάσισα να θέσω στην κρίση σας την εκ νέου υποψηφιότητά μου για την ανάδειξη του ΔΣ. Ως μέλος του νυν ΔΣ της ΕΑΑΑ υπηρέτησα με ζήλο και αφοσίωση την Ένωση και συνέβαλα στην υπεράσπιση των καλώς νοούμενων συμφερόντων μας δίνοντας έμφαση στις οικονομικές διεκδικήσεις. Με σθένος υποστήριξα την αυτοτέλεια του ΜΤΑ και του ΓΝΑ καθώς και την κατανομή των πόρων προερχομένων από την κράτηση 4% επί των εξοπλιστικών προγραμμάτων της ΠΑ.**

**Κατά τη διάρκεια της θητείας μου ανέλαβα την αναβάθμιση της διαδικτυακής ενημέρωσης της Ένωσης και προσπάθησα με όλες μου τις δυνάμεις να ανταποκριθώ σε όλες τις απαιτήσεις, οποιαδήποτε ημέρα και ώρα της εβδομάδος. Στην διαδικτυακή ενημέρωση, μεταξύ άλλων, έδωσα ιδιαίτερη έμφαση στην προβολή του έργου των Παραρτημάτων καθώς και στην δυσάρεστη αναγγελία των θανάτων των συναδέλφων μας, που δυστυχώς πολλές φορές*,* όπως και οι εκδηλώσεις μνήμης και τιμής, χλευάζεται, ενώ η είδηση του θανάτου είναι ένα συγκλονιστικό γεγονός για την οικογένεια και τους φίλους-συναδέλφους του θανόντα και η ΕΑΑΑ έχει υποχρέωση να ενημερωθούν έγκαιρα τα μέλη της.**

**Διαφώνησα με τους όρους εφαρμογής του voucher υποστηρίζοντας ότι η ΕΑΑΑ θα πρέπει να στέκεται αρωγός και να μεριμνά για τα πιο αδύνατα και ευάλωτα μέλη της που είναι, κυρίως, οι ορφανικές οικογένειες και οι συνάδελφοι με τις χαμηλότερες συντάξεις που είναι και το μοναδικό οικογενειακό τους εισόδημα.**

**Πρότεινα από κοινού με άλλα μέλη του ΔΣ, χωρίς να γίνει αποδεκτό, το θεσμικό εκσυγχρονισμό της Ένωσης και την εμβάθυνση της δημοκρατικής της λειτουργίας όπως, μεταξύ άλλων, το δικαίωμα του εκλέγειν όλων των μελών για όλες τις θέσεις του ΔΣ χωρίς αποκλεισμούς και διακρίσεις, την θεσμοθέτηση των εκλογών στα παραρτήματα, ο Διευθύνων Σύμβουλος και ο γραμματέας του συμβουλίου να εκλέγονται από τα μέλη του ΔΣ και τους προέδρους των ΔΣ των Παραρτημάτων.**

**Είναι γεγονός ότι σε ένα συλλογικό όργανο θα υπάρχουν πάντα διαφορετικές απόψεις και θέσεις οι οποίες θα εκφράζονται και θα διατυπώνονται ενίοτε με εντάσεις. Οι όποιες όμως αστοχίες δεν μπορούν να ακυρώσουν το αναμφισβήτητο γεγονός ότι κατά τη διάρκεια της θητείας του νυν ΔΣ δεν υπήρξε καμία απολύτως αρνητική εξέλιξη ούτε στην ενοποίηση των Μετοχικών ταμείων, ούτε στην κατανομή των πόρων, ούτε και στη συνένωση των στρατιωτικών νοσοκομείων, ενώ το 98% των αποφάσεων πάρθηκε ομόφωνα.**

**Το ΔΣ σε συνεργασία με το ΜΤΑ διεκδίκησε και πέτυχε την αύξηση του μερίσματος και του ΕΚΟΕΜΑ καθώς και την κατάργηση της κράτησης του ν.4093 από το μέρισμα. Με ενέργειες της ΕΑΑΑ δόθηκαν αναδρομικά ενός επιπλέον έτους καθώς η κατάργηση της εν λόγω κράτησης έγινε από 1.1.2021 και όχι από 1.1.2022 όπως προβλέπονταν στο νομοσχέδιο που είχε κατατεθεί στη Βουλή.** Χορηγήθηκε από ένα (1) **μηνιαίο** μέρισμα στους μερισματούχους του Ταμείου, ως έκτακτο βοήθημα τα έτη 2022 και 2023**. Οι νέες τιμές μεριδίων και ΕΚΟΕΜΑ έχουν επαναφέρει τις παροχές στο 80% της υψηλότερης τιμής τους μετά από πολλά χρόνια ενώ επιδίωξη είναι, με την επιβαλλόμενη αγαστή συνεργασία ΕΑΑΑ και ΜΤΑ, άμεσα αυτές να φτάσουν στο 100%, όπως ήταν το 2011. Φωνές οι οποίες καλούν σε σύγκρουση της ΕΑΑΑ με το ΜΤΑ και το ΓΕΑ θα βλάψουν καίρια και ανεπανόρθωτα τα συμφέροντά μας.**

**Η ΕΑΑΑ απέστειλε εξώδικο στο υπουργείο οικονομικών** ζητώντας την αύξηση κατά **1,50%** του ποσοστού αναπλήρωσης της ανταποδοτικής σύνταξης όσων έχουν  από **40,01 έως 45 έτη** ασφάλισης, καθώς και, να ενταχθούν στο **Β1** κλιμάκιο οι απόφοιτοι ΣΤΥΑ, ΣΥΔ, ΣΙΡ που συμπληρώνουν πραγματική συντάξιμη υπηρεσία **35 ετών** και άνω.

Στις 15/6/2023 η ΕΑΑΑ ήταν η μόνη Ένωση που απέστειλε έγγραφο στον ΕΦΚΑ με το οποίο ζητούσε την καταβολή αναδρομικών στις συντάξεις από 1/1/2021, μετά την κατάργηση της κράτησης του Ν.4093/12 από το μέρισμα. Ο ΕΦΚΑ, μετά το έγγραφο της ΕΑΑΑ, απάντησε ότι έδωσε εντολή στη ΓΓΠΣΔΔ **να προβεί στον επανυπολογισμό των περικοπών του νόμου 4093/2012 και να γίνει εκκαθάριση και απόδοση των δικαιούμενων αναδρομικών στους δικαιούχους, η οποία αναμένεται**. Η ενέργεια αυτή της ΕΑΑΑ επικροτήθηκε από όλους τους αποστράτους των Ενόπλων Δυνάμεων.

**Επιπρόσθετα η ΕΑΑΑ υπήρξε αρωγός όλων των συναδέλφων που επλήγησαν από τη θεομηνία Daniel στη Θεσσαλία και επέδειξε την κοινωνική της ευαισθησία** συμβάλλοντας στην αποκατάσταση των ζημιών σε σχολεία της Καρδίτσας**. Χρηματοδότησε την αναβάθμιση του ψηφιακού αγγειογράφου** **του ΓΝΑ με το ποσό των 74.400 ευρώ και α**πέστειλε έγγραφο στο ΓΕΑ με το οποίο ζητάει να χορηγηθεί στους αποστράτους αξιωματικούς, εξ’ Ανθυπασπιστών, το ξίφος το οποίο δεν τους απονεμήθηκε κατά την ενεργό υπηρεσία. Διενήργησε εθελοντικές αιμοδοσίες και κάλυψε σε μεγάλο βαθμό την ανάγκη των συναδέλφων για αίμα από την τράπεζα αίματος της Ένωσης.

**Ως εκ τούτου ο μηδενισμός και η καταστροφολογία δεν ανταποκρίνονται στην πραγματικότητα και βλάπτουν καίρια το συλλογικό συμφέρον των μελών της Ένωσης.**

**Η εκλογική νομοθεσία της ΕΑΑΑ προβλέπει ένα κοινό ψηφοδέλτιο έτσι ώστε να εκφράζει με τον καλύτερο δυνατό τρόπο την ενότητα όλων μας. Η Ένωση δεν έχει** ξεχωριστά παραταξιακά ψηφοδέλτια και ούτε τα χρειάζεται καθώς όλα τα μέλη της, ως απόστρατοι πλέον, είναι ίσα μεταξύ τους. Είναι φυσιολογικό ο κάθε υποψήφιος να έχει τις προτιμήσεις του και να κάνει τις επιλογές του αλλά κυρίαρχο σώμα να αποφασίσει ποιοι θα εκλεγούν είναι τα Μέλη της Ένωσης.

**Κατά την άποψή μου κανείς υποψήφιος δεν μπορεί να ισχυριστεί σε πρώτο πρόσωπο ότι θα κάνω εκείνο ή το άλλο στην ΕΑΑΑ καθώς το συλλογικό όργανο προκύπτει από ενιαίο ψηφοδέλτιο και οι αποφάσεις λαμβάνονται με την αρχή της πλειοψηφίας διαθέτοντας όλα τα Μέλη του ΔΣ, ανεξαιρέτως, μια ψήφο. Τα μέλη της ΕΑΑΑ επιθυμούν το ΔΣ να λειτουργεί με σύμπνοια, ενότητα, ομόνοια και να κυριαρχεί πνεύμα συναδελφικότητας. Αυτή η εύλογη απαίτηση επιβάλλει στα μέλη του ΔΣ να συνεργάζονται με ειλικρίνεια και στα πρόσωπα με αυξημένη ευθύνη, όπως του εκάστοτε προέδρου, να λειτουργούν συναινετικά, να γεφυρώνουν τις διαφωνίες και να συνθέτουν τις διαφορετικές απόψεις και ιδέες καθώς αυτά** που μας ενώνουν ήταν και είναι πολύ περισσότερα από όσα ενίοτε μας διαφοροποιούν.

Στην κατεύθυνση αυτή η ανανέωση της εμπιστοσύνης σας προς το πρόσωπό μου θα είναι τιμή και δέσμευση για μένα να συνεχίσω να αγωνίζομαι για μια σύγχρονη ΕΑΑΑ, χωρίς διακρίσεις και αποκλεισμούς, η οποία έχει ως σκοπό να διατηρήσει άρρηκτο το δεσμό με τους εν. ενεργεία συναδέλφους μας, να στέκεται αρωγός στους ευάλωτους συναδέλφους μας και τις ορφανικές οικογένειες και να προασπίζει ανυποχώρητα τα συμφέροντα των μελών της.

**Με ιδιαίτερη εκτίμηση**

**Σγος ε.α. Κων/νος Λιούτας**